Vec C‑183/06

RUMA GmbH

proti

Oberfinanzdirektion Nürnberg

(návrh na začatie prejudiciálneho konania podaný Finanzgericht München)

„Spoločný colný sadzobník – Kombinovaná nomenklatúra – Colné zaradenie – Položka 8529 – Podpoložka 8529 90 40 – Membrána klávesnice pre mobilný telefón“

Abstrakt rozsudku

Spoločný colný sadzobník – Položky sadzobníka – Klávesnice z polykarbonátu určené na zabudovanie do mobilných telefónov





Kombinovaná nomenklatúra uvedená v prílohe I nariadenia č. 2658/87 o colnej a štatistickej nomenklatúre a o Spoločnom colnom sadzobníku, zmeneného a doplneného nariadením č. 1789/2003, sa má vykladať v tom zmysle, že membrány klávesnice z polykarbonátu, ktoré majú na vrchnej strane tvarované klávesy a na spodnej strane nevodivé kontaktné kolíky určené na zabudovanie do mobilných telefónov, nepochybne predstavujú komponent nevyhnutný na fungovanie uvedených mobilných telefónov a ich štruktúra a spôsob fungovania vylučujú akékoľvek iné použitie než ako súčasti mobilných telefónov, patria do podpoložky 8529 90 40 ako časť mobilných telefónov v zmysle položky 8525.

(pozri body 33, 37, 38, 40, bod 1 výroku)





ROZSUDOK SÚDNEHO DVORA (piata komora)

z 15. februára 2007 ( )

„Spoločný colný sadzobník – Kombinovaná nomenklatúra – Colné zaradenie – Položka 8529 – Podpoložka 8529 90 40 – Membrána klávesnice pre mobilný telefón“

Vo veci C‑183/06,

ktorej predmetom je návrh na začatie prejudiciálneho konania podľa článku 234 ES, podaný rozhodnutím Finanzgericht München (Nemecko) z 23. februára 2006 a doručený Súdnemu dvoru 13. apríla 2006, ktorý súvisí s konaním:

RUMA GmbH

proti

Oberfinanzdirektion Nürnberg,

SÚDNY DVOR (piata komora),

v zložení: predseda piatej komory R. Schintgen, sudcovia A. Borg Barthet (spravodajca) a E. Levits,

generálna advokátka: V. Trstenjak,

tajomník: R. Grass,

so zreteľom na písomnú časť konania,

so zreteľom na pripomienky, ktoré predložili:

– RUMA GmbH, v zastúpení: M. Beer, Rechtsanwalt,

– maďarská vláda, v zastúpení: J. Fazekas, splnomocnená zástupkyňa,

– Komisia Európskych spoločenstiev, v zastúpení: J. Hottiaux, splnomocnená zástupkyňa, za právnej pomoci B. Wägenbaur, advokát,

– so zreteľom na rozhodnutie prijaté po vypočutí generálnej advokátky, že vec bude prejednaná bez jej návrhov,

vyhlásil tento

Rozsudok

1 Návrh na začatie prejudiciálneho konania sa týka výkladu položiek 8529 a 8538 kombinovanej nomenklatúry uvedených v prílohe I nariadenia Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (Ú. v. ES L 256, s. 1; Mim. vyd. 02/002, s. 382), zmeneného a doplneného nariadením Komisie (ES) č. 1789/2003 z 11. septembra 2003 (Ú. v. EÚ L 281, s. 1; Mim. vyd. 02/014, s. 3, ďalej len „KN“).

2 Tento návrh bol predložený v spore medzi RUMA Finanzierungs- & Beteiligungsgesellschaft mbH (ďalej len „RUMA“) a Oberfinanzdirektion Nürnberg (ďalej len „Oberfinanzdirektion“) vo veci colného zaradenia membrány klávesnice pre mobilný telefón s funkciou organizéra.

Právny rámec

3 Kombinovaná nomenklatúra zavedená nariadením č. 2658/87 je založená na harmonizovanom systéme opisu a číselného označovania tovaru (ďalej len „HS“) vypracovanom Radou pre colnú spoluprácu, teraz Svetovou colnou organizáciou, a zavedenom medzinárodným dohovorom prijatým 14. júna 1983 v Bruseli, schváleným v mene Spoločenstva rozhodnutím Rady 87/369/EHS zo 7. apríla 1987 (Ú. v. ES L 198, s. 1; Mim. vyd. 02/002, s. 288). Kombinovaná nomenklatúra preberá šesťčíselné položky a podpoložky HS, iba siedme a ôsme číslo tvorí jej vlastnú podklasifikáciu.

4 Znenie kombinovanej nomenklatúry uplatňované v čase, keď nastali skutkové okolnosti vo veci samej, sa nachádza v prílohe I nariadenia č. 1789/2003. Druhá časť tejto prílohy obsahuje triedu XVI s názvom „Stroje a mechanické zariadenia, elektrické zariadenia, ich časti a súčasti, prístroje na záznam a reprodukciu zvuku, prístroje na záznam a reprodukciu televízneho obrazu a zvuku a ich časti, súčasti a príslušenstvo“ a táto trieda zahŕňa dve kapitoly, z ktorých 85. kapitola má názov „Elektrické stroje, prístroje a zariadenia a ich časti a súčasti; prístroje na záznam a reprodukciu zvuku, prístroje na záznam a reprodukciu televízneho obrazu a zvuku, časti a súčasti a príslušenstvo k týmto prístrojom“.

5 85. kapitola KN zahŕňa predovšetkým nasledujúce položky a podpoložky:

„8525 Vysielacie prístroje pre rozhlasové alebo televízne vysielanie, tiež so zabudovanými prístrojmi na príjem alebo záznam alebo reprodukciu zvuku; televízne kamery, digitálne fotoaparáty a videokamery: … 8525 20 – – Vysielacie prístroje s prijímacím zariadením: … 8525 20 91 – – – pre celulárnu sieť (mobilné telefóny) … 8529 Časti a súčasti vhodné výlučne alebo hlavne na prístroje položiek 8525 až 8528: … 8529 90 – ostatné: … 8529 90 40 – – – Časti a súčasti prístrojov zatriedených do podpoložiek 8525 10 50, 8525 20 91, 8525 20 99, 8525 40 11 a 8527 90 92“.

6 Položka 8537 KN má názov „Rozvádzače, rozvodné panely, ovládacie (dispečerské) stoly, pulty, skrine a ostatné základne vybavené dvoma alebo viacerými zariadeniami položky 8535 alebo 8536, na elektrické riadenie alebo na rozvod elektrického prúdu…“.

7 Položka 8538 nazvaná „Časti a súčasti určené výhradne alebo hlavne na použitie s prístrojmi a zariadeniami položiek 8535, 8536 alebo 8537“ zahŕňa predovšetkým nasledujúce podpoložky:

„… 8538 90 – ostatné: … – – ostatné: … 8538 90 99 – – – ostatné“.

8 Na začiatku všetkých tried a v rámci tried na začiatku každej kapitoly KN je uvedených niekoľko poznámok, t. j. poznámok k triedam alebo kapitolám. Poznámka 2 k triede XVI KN stanovuje najmä:

„…

a) časti a súčasti, ktoré sa zatrieďujú ako výrobky do ktorejkoľvek položky kapitoly 84 alebo 85 (iné ako položky 8409, 8431, 8448, 8466, 8473, 8487, 8503, 8522, 8529, 8538 a 8548), vo všetkých prípadoch sa majú zatriediť do príslušných položiek [bez ohľadu na stroj, pre ktorý sú určené – neoficiálny preklad];

b) ostatné časti a súčasti, ak sú vhodné na použitie výhradne alebo hlavne na jeden alebo niekoľko strojov tej istej položky… sa majú zatriediť ako stroje, ku ktorým patria, alebo do zodpovedajúcich položiek 8409, 8431, 8448, 8466, 8473, 8503, 8522, 8529 alebo 8538;…

…“

9 Všeobecné pravidlá na interpretáciu KN, ktoré sa nachádzajú v prvej časti, I. oddiele A predovšetkým stanovujú:

„Zatrieďovanie výrobkov do kombinovanej nomenklatúry sa riadi nasledujúcimi zásadami.

1. Názvy tried, kapitol a podkapitol majú len orientačný charakter; na právne účely sa zatriedenie určuje podľa znenia položiek a príslušných poznámok k triedam alebo kapitolám, a ak tieto položky alebo poznámky nevyžadujú inak, podľa nasledujúcich ustanovení.

…

3. Ak má byť tovar… zatriedený do dvoch alebo viacerých položiek, zatriedenie sa vykoná takto:

a) Položka s najšpecifickejším opisom musí mať prednosť pred položkami so všeobecnejším opisom. …

…

6. Na právne účely sa zatriedenie tovaru do podpoložiek položky určuje podľa znenia týchto podpoložiek a príslušných poznámok k podpoložkám a mutatis mutandis podľa vyššie uvedených pravidiel, pričom sa pod tým rozumie, že porovnateľné sú len podpoložky rovnakej úrovne. Na účely tohto pravidla sa tiež používajú poznámky k triedam a kapitolám, ak kontext nevyžaduje inak.“

10 Nariadenie Rady (ES) č. 2505/96 z 20. decembra 1996 otvárajúce a stanovujúce správu colných kvót spoločenstva na určité poľnohospodárske a priemyselné výrobky (Ú. v. ES L 345 s. 1; Mim. vyd. 02/007, s. 321), zmenené a doplnené nariadením Rady (ES) č. 2243/2004 z 22. decembra 2004 (Ú. v. EÚ L 381, s. 1, ďalej len „nariadenie č. 2505/96“) vo svojej prílohe I obsahuje poradové číslo 09.2995, ktoré sa týka klávesníc, ktorých významné súčasti vo veci samej sú tieto:

[„Poradové číslo] Číselný znak KN] [Kód KN – neoficiálny preklad] [Číselný znak TARIC] [Triedenie TARIC – neoficiálny preklad] [Opis tovaru] 09.2995 Klávesnice, ex 8536 90 85 [95] — pozostávajúce z vrstvy silikónových alebo polykarbonátových tlačidiel alebo ex 8538 90 99 [93] — celé zo silikónu alebo polykarbonátu, vrátane potlačených tlačidiel na výrobu alebo opravu mobilných rádio-telefónov podpoložky 8525 20 91…“

11 Nariadenie Komisie (ES) č. 1578/2006 z 19. októbra 2006 týkajúce sa zatriedenia určitých druhov tovaru do kombinovanej nomenklatúry (Ú. v. EÚ L 291, s. 3), v odôvodneniach č. 1 a 3 predovšetkým stanovuje:

„1. S cieľom zabezpečiť jednotné uplatňovanie kombinovanej nomenklatúry priloženej k nariadeniu (EHS) č. 2658/87 je potrebné prijať opatrenia týkajúce sa zatriedenia tovaru uvedeného v prílohe k tomuto nariadeniu.

…

3. Podľa vyššie uvedených všeobecných pravidiel by mal byť tovar opísaný v stĺpci 1 tabuľky uvedenej v prílohe zatriedený pod kód KN uvedený v stĺpci 2 na základe dôvodov uvedených v stĺpci 3“.

12 Príloha tohto nariadenia stanovuje toto:

[„Opis tovaru] [Zatriedenie] [kód KN] [Dôvody] [(1)] [(2)] [(3)] 1. Membrána klávesnice (rozmery: približne 65 × 40 × 1 mm) vyrobená z polykarbonátu bez elektrovodivých prvkov. Výrobok má na jednej strane tvarované klávesy a na druhej strane nevodivé kontaktné kolíky. Výrobok má klávesy s potlačou, ktoré tvoria alfanumerickú klávesnicu, tlačidlá na telefonovanie a iné znaky typické pre mobilné telefóny. 8529 90 40 Zatriedenie je určené všeobecnými pravidlami 1 a 6 pre interpretáciu kombinovanej nomenklatúry, poznámkou 2 b) k triede XVI. a znením kódov 8529, 852990 a 85299040. Konštrukcia klávesnice, najmä jej tvar, ako aj umiestnenie, usporiadanie a potlač klávesov, vedú k zatriedeniu tejto klávesnice do kódu KN 85299040 ako časť, ktorá je určená výlučne alebo hlavne na použitie s prístrojom položky 8525.“

Spor vo veci samej a prejudiciálna otázka

13 V mesiaci august 2004 RUMA podala žiadosť o vydanie záväznej informácie o nomenklatúrnom zaradení, ktorej predmetom je membrána klávesnice označená ako „klávesnica pre mobilný telefón vo forme kontaktnej podložky“.

14 Oberfinanzdirektion (vrchné daňové riaditeľstvo) záväznou informáciou o nomenklatúrnom zaradení z 28. septembra 2004 zaradilo sporný výrobok do podpoložky 8538 90 99 KN ako „časť určenú výhradne na použitie v prístrojoch a zariadeniach položky 8537“.

15 Domnievajúc sa, že táto membrána klávesnice mala byť zaradená do podpoložky 8529 90 40 KN ako časť výrobkov patriacich do položky 8525, RUMA podala proti tejto záväznej informácii o nomenklatúrnom zaradení sťažnosť. Po zamietnutí sťažnosti podala RUMA žalobu na Finanzgericht München.

16 Vnútroštátny súd popisuje sporné výrobky nasledujúcim spôsobom:

„Pri spornej ‚klávesnici pre mobilný telefón vo forme kontaktnej podložky‘ ide podľa technických výkresov, fotografií a vzoriek tovaru predložených Zolltechnische Prüfungs- und Lehranstalt [colnotechnický výskumný a vzdelávací ústav] o súbor pružných kláves z polykarbonátu. Táto polykarbonátová membrána má na svojej vrchnej strane vytvarované tlačidlá a na spodnej strane nevodivé kontaktné kolíky. Stlačením klávesy nevodivý kontaktný kolík aktivuje kontaktný bod na spodnej kontaktnej fólii, ktorá nie je predmetom záväznej informácie o nomenklatúrnom zaradení tovaru. Táto membrána klávesnice sa používa ako manipulačný a ochranný kryt pre súbor kláves na klávesnici mobilných telefónov.“

17 Vnútroštátny súd tvrdí, že na základe poznámky 2 písm. b) k triede XVI KN sa sporný výrobok nemá zaradiť podľa toho, pre ktorý zo strojov uvedených v tejto triede je sporný tovar v konečnom dôsledku určený, ale podľa toho, pre ktorý z týchto strojov je sporný tovar priamo určený. Tvrdí, že priamym určením membrány klávesnice je skompletizovanie klávesnice v zmysle položky 8537, takže sporný výrobok musí byť zaradený do položky 8538 KN.

18 Podľa vnútroštátneho súdu takéto zaradenie potvrdzuje aj nariadenie č. 2243/2004, podľa ktorého pod poradovým číslom 09.2995 „klávesnice… celé… z polykarbonátu, vrátane potlačených tlačidiel na výrobu alebo opravu mobilných rádio-telefónov“ sú zaradené do položky 8538 KN.

19 Vnútroštátny súd však uvádza, že nemôže potvrdiť záväznú informáciu o nomenklatúrnom zaradení, ktorú vydalo Oberfinanzdirektion, predovšetkým vzhľadom na skutočnosť, že výbor pre colnú a štatistickú nomenklatúru sa už niekoľko rokov zaoberá zaradením sporného výrobku, ale nedospel k žiadnemu rozhodnutiu.

20 Za týchto podmienok Finanzgericht München rozhodol prerušiť konanie a položiť Súdnemu dvoru nasledujúcu prejudiciálnu otázku:

„Treba KN vykladať v tom zmysle, že súbory kláves, ktoré na spodnej strane majú nevodivé kontaktné kolíky, majú byť zaradené do položky 8538?“

O prejudiciálnej otázke

Pripomienky predložené Súdnemu dvoru

21 RUMA uvádza, že vo veci samej sporná membrána klávesnice predstavuje „časť“ mobilného telefónu, a teda musí ako takáto časť byť zaradená. Táto membrána je podľa nej nevyhnutná na používanie mobilného telefónu s funkciou organizéra a špeciálne vyrobená na tento účel, akékoľvek iné použitie než ako časti mobilného telefónu, nie je možné. Membrána plní aj ochrannú funkciu tým, že bráni najmä vniknutiu prachu do mobilného telefónu.

22 RUMA uvádza, že sporná membrána klávesnice teda musí byť zaradená do položky 8529 KN, keďže ide o časť určenú výlučne pre prístroje patriace do položky 8525. Dodáva, že zaradením tejto membrány ako časti klávesnice do položky 8538 KN by bola klávesnica mobilného telefónu považovaná za samostatný prístroj, čo nie je celkom možné, lebo až jej zabudovaním do mobilného telefónu získa funkciu klávesnice.

23 Komisia Európskych spoločenstiev predovšetkým zdôrazňuje, že zo samotného znenia podpoložky 8529 90 40 vyplýva, že do tejto podpoložky patrí membrána klávesnice, o ktorú ide vo veci samej. Rozhodujúca je podľa Komisie skutočnosť, že táto membrána zjavne nie je samostatným predmetom, ale je časťou mobilného telefónu. Na jednej strane táto membrána je nevyhnutná, lebo slúži priamo na použitie v mobilnom telefóne. Na druhej strane membrána chráni tento telefón proti vlhkosti a prachu, a tým zabezpečuje jeho prevádzkyschopnosť.

24 Komisia dodáva, že podľa rozsudku z 19. októbra 2000, Peacock (C‑339/98, Zb. s. I‑8947, bod 21), pojem „časť“ predpokladá „existenciu celku, ktorý nevyhnutne potrebuje túto časť na to, aby fungoval“. Komisia tvrdí, že mobilný telefón predstavuje takýto „celok“, pretože ide o kompletný a z technického hľadiska priamo použiteľný prístroj, na ktorého fungovanie je nevyhnutná membrána klávesnice.

25 Maďarská vláda uvádza, že časť prístroja, ktorý patrí do položky 8525, musí byť vzhľadom na zásady uvedené vo vysvetlivkách ku KN a HS zaradená do položky 8529. Dodáva, že podľa všeobecných pravidiel na interpretáciu KN treba položku 8538, čo sa týka membrány klávesnice, o ktorú ide vo veci samej, vylúčiť, lebo znenie položky 8529 presnejšie opisuje príslušný výrobok ako časť vhodnú na prístroje položky 8525.

Odpoveď Súdneho dvora

26 Vnútroštátny súd sa v podstate pýta, či membrána klávesnice, ktorá je sporná vo veci samej, musí byť zaradená do podpoložky 8538 90 99 KN ako časť klávesnice v zmysle položky 8537 alebo do podpoložky 8529 90 40 ako časť mobilného telefónu v zmysle položky 8525.

27 Najprv treba pripomenúť, že podľa ustálenej judikatúry je potrebné v záujme zabezpečenia právnej istoty a jednoduchej následnej kontroly hľadať rozhodujúce kritérium na colné zaradenie tovaru všeobecne v jeho objektívnych znakoch a vlastnostiach, ktoré vyplývajú zo znenia položky kombinovanej nomenklatúry a poznámok k triedam alebo kapitolám (pozri najmä rozsudky zo 16. septembra 2004, DFDS, C‑396/02, Zb. s. I‑8439, bod 27; z 15. septembra 2005, Intermodal Transports, C‑495/03, Zb. s. I‑8151, bod 47, a z 8. decembra 2005, Possehl Erzkontor, C‑445/04, Zb. s. I‑10721, bod 19).

28 V tomto prípade treba konštatovať, že membrána klávesnice, ktorá je sporná vo veci samej, nie je výslovne uvedená ani v znení položiek KN, ani v poznámkach k triedam alebo kapitolám.

29 Znenie položky 8529 KN, do ktorej podľa RUMA patrí sporná membrána klávesnice, zahŕňa „časti a súčasti vhodné výlučne alebo hlavne na prístroje položiek 8525 až 8528“, ku ktorým patria okrem iného mobilné telefóny. Znenie položky 8538, do ktorej sa podľa Oberfinanzdirektion táto membrána klávesnice musí zaradiť, sa týka „častí a súčastí určených výhradne alebo hlavne na použitie s prístrojmi a zariadeniami položiek 8535, 8536 alebo 8537“, ku ktorým okrem iných patria „rozvádzače, rozvodné panely, ovládacie (dispečerské) stoly, pulty, skrine a ostatné základne vybavené dvoma alebo viacerými zariadeniami položky 8535 alebo 8536, na elektrické riadenie alebo na rozvod elektrického prúdu“.

30 Podľa poznámky 2 písm. b) k triede XVI KN „ostatné časti a súčasti, ak sú vhodné na použitie výhradne alebo hlavne na jeden alebo niekoľko strojov tej istej položky… sa majú zatriediť ako stroje, ku ktorým patria, alebo do zodpovedajúcich položiek 8409, 8431, 8448, 8466, 8473, 8503, 8522, 8529 alebo 8538“.

31 Treba pripomenúť, že pojem „časť“ predpokladá existenciu celku, ktorý nevyhnutne potrebuje túto časť na to, aby fungoval (rozsudky Peacock, už citovaný, bod 21, a zo 7. februára 2002, Turbon International, C‑276/00, Zb. s. I‑1389, bod 30).

32 V tejto súvislosti treba uviesť, že spojenie membrány klávesnice, o ktorú ide vo veci samej, s inými jednotlivými súčasťami mobilného telefónu umožňuje zabezpečiť funkčnú jednotku tohto telefónu. Pojem „funkčná jednotka“ tak ako ho definuje judikatúra Súdneho dvora sa uplatňuje v prípade, keď stroj alebo prístroj pozostáva z rozdielnych súčastí, ktoré spolu majú za cieľ zabezpečiť jedinú presne určenú funkciu (rozsudok zo 7. októbra 1985, Telefunken Fernseh und Rundfunk, 223/84, Zb. s. I‑3335, bod 29).

33 V tomto prípade uvedená membrána slúži priamo na použitie v mobilnom telefóne tým, že umožňuje aktivovať kontaktné body, a tým sprístupniť rôzne funkcie tohto telefónu. Bez membrány klávesnice, o ktorú ide vo veci samej, nie je možný prístup k rôznym funkciám telefónu. Táto membrána je teda nepochybne komponentom, ktorý je nevyhnutný na fungovanie mobilného telefónu.

34 Naopak, klávesnica mobilného telefónu nie je oddelenou funkčnou jednotkou prístroja, do ktorého je zabudovaná, lebo jednak nemôže byť samostatne používaná a jednak nemôže plniť inú funkciu, než je tá, ktorú má zabezpečiť spolu s týmto telefónom (pozri najmä v tomto zmysle rozsudok Telefunken Fernseh und Rundfunk, už citovaný, bod 31).

35 Znenie bodu 3 písm. a) všeobecných pravidiel na interpretáciu KN, ktoré sa nachádzajú v prvej časti, I. oddiele A, sa presne týka prípadu, keď má byť tovar zatriedený do dvoch alebo viacerých položiek „[p]oložka s najšpecifickejším opisom musí mať prednosť pred položkami so všeobecnejším opisom“. V tomto prípade treba uviesť, že podpoložka 8529 90 40, pokiaľ ide o objektívne znaky a vlastnosti membrány klávesnice, o ktorú ide vo veci samej, konkrétne zohľadniac skutočnosť, že táto podpoložka výslovne odkazuje na „časti a súčasti prístrojov zatriedených do podpoložiek… 8525 20 91“, to znamená časti mobilných telefónov, je oveľa špecifickejšia ako podpoložka 8538 90 99, ktorá zahŕňa oveľa širší a rozmanitejší tovar, ako naznačuje jej názov v spojení s názvom položky 8537.

36 Účel použitia výrobku môže súčasne predstavovať objektívne kritérium zaradenia, pretože je obsiahnuté v danom tovare, čo možno posúdiť na základe jeho objektívnych znakov a vlastností (pozri rozsudok z 1. júna 1995, Thyssen Haniel Logistic, C‑459/93, Zb. s. I‑1381, bod 13).

37 V tomto prípade štruktúra membrány klávesnice, o ktorú ide vo veci samej, konkrétne jej forma, ktorá je špeciálne prispôsobená typu mobilného telefónu, ako aj jej spôsob fungovania vylučujú akékoľvek iné použitie tejto membrány než ako súčasti tohto telefónu. Vlastnosti membrány klávesnice majú súčasne za úlohu zabezpečiť určité utesnenie telefónu, a tým predovšetkým zabrániť vniknutiu prachu a vlhkosti do telefónu.

38 Z vyššie uvedených úvah vyplýva, že membrána klávesnice, o ktorú ide vo veci samej, musí byť zaradená do podpoložky 8529 90 40 KN ako časť mobilného telefónu v zmysle položky 8525.

39 Tento záver nie je spochybnený úvahou vnútroštátneho súdu, podľa ktorého zaradenie vo veci samej spornej membrány klávesnice do položky 8538 KN je potvrdené nariadením č. 2505/96, v ktorom pod poradovým číslom 09.2995 „klávesnice… celé… z polykarbonátu, vrátane potlačených tlačidiel na výrobu alebo opravu mobilných rádio-telefónov“ sú zaradené do položky 8538 KN, pretože uvedené ustanovenie bolo do prílohy I nariadenia č. 2505/96 vložené nariadením č. 2243/2004 a neuplatňovalo sa v čase rozhodnom z hľadiska skutkového stavu vo veci samej. Okrem toho treba dodať, že nariadenie č. 1578/2006 prijaté následne po nariadení č. 2243/2004 výslovne stanovuje zaradenie membrán klávesnice z polykarbonátu bez elektrovodivých prvkov, ktoré majú na jednej strane tvarované klávesy a na druhej strane nevodivé kontaktné kolíky, do podpoložky 8529 90 40 KN.

40 Vzhľadom na vyššie uvedené je potrebné odpovedať na položenú otázku tak, že KN sa má vykladať v tom zmysle, že membrány klávesnice z polykarbonátu, ktoré majú na vrchnej strane tvarované klávesy a na spodnej strane nevodivé kontaktné kolíky určené na zabudovanie do mobilných telefónov, sa majú zatriediť do podpoložky 8529 90 40.

O trovách

41 Vzhľadom na to, že konanie pred Súdnym dvorom má vo vzťahu k účastníkom konania vo veci samej incidenčný charakter a bolo začaté v súvislosti s prekážkou postupu v konaní pred vnútroštátnym súdom, o trovách konania rozhodne tento vnútroštátny súd. Iné trovy konania, ktoré vznikli v súvislosti s predložením pripomienok Súdnemu dvoru a nie sú trovami uvedených účastníkov konania, nemôžu byť nahradené.

Z týchto dôvodov Súdny dvor (piata komora) rozhodol takto:

Kombinovaná nomenklatúra uvedená v prílohe I nariadenia Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku, zmeneného a doplneného nariadením Komisie (ES) č. 1789/2003 z 11. septembra 2003, sa má vykladať v tom zmysle, že membrány klávesnice z polykarbonátu, ktoré majú na vrchnej strane tvarované klávesy a na spodnej strane nevodivé kontaktné kolíky určené na zabudovanie do mobilných telefónov, sa majú zatriediť do podpoložky 8529 90 40.

Podpisy